Tuomas-vastuuryhmän kokous ti 17.11.2020 klo 17.00-19.50, Rooma / Seurakuntien talo

Paikalla: Tiina Mononen (pj.), Mikko Wirtanen, Lauri Eskelinen, Hannu Hahto (sihteeri), Kaija Jääskeläinen, Anne Karhola (poistui klo 19.30 toiseen kokoukseen), Sari Papunen, Aarne Plukka, Timo Saarinen ja Jouni Siirtola.

Etänä Teamsin kautta: Risto Moisio (poistui klo 18 huonon yhteyden vuoksi), Liisa Puronen ja Anne Vehmas.

1. Hartaus

* Aloitettiin tarjoilun jälkeen alkuhartaudella, jonka piti Lauri Eskelinen. Luukkaan evankeliumissa Martan sisar Maria istui Jeesuksen jalkojen juuressa kuuntelemassa häntä. Apostolien teoissa (vanhan käännöksen mukaan) Paavali kertoi, kuinka hänet oli kasvatettu rabbi Gamalielin jalkojen juuressa. Aristoteles istui aikoinaan Platonin jalkojen juuressa. Kreikasta Intiaan ulottuvalla vyöhykkeellä tunnettiin ilmaus istua opettajan jalkojen juuressa. Jeesuksen mukaan Maria on valinnut hyvän osan eikä sitä oteta häneltä pois. Kertomuksessa myös nainen saattoi saada opetusta, ei vain miehet. Laajemmin tämä on toteutunut vasta paljon myöhemmin. Meidänkin on hyvä kuunnella Jeesuksen opetusta kaiken Tuomas-touhun keskellä.

2. Kuulumiset

* Käytiin läpi kuulumiskierros.

3. Tuomaan päivä

* Kaija Jääskeläinen kertoi suunnitelmista. Tuomaan päivä on hieman ennen joulua 21.12. Sitä ei ole aikaisemmin hyödynnetty meillä. Voitaisiin tarjota jouluglögit edeltävänä sunnuntaina 20.12. Aleksanterin kirkon kupeessa kymppimessun jälkeen, mikä vaatisi jonkin katoksen ja muuta rekvisiittaa. Kokouksen jälkeisenä keskiviikkona 17.11. Tiina voi kysyä Pyynikin tiimikokouksessa tykötarpeista. Jos kirkkopuistossa tehdään jotain, tarvitaan kaupungin lupa, mutta jos pidetään esim. kirkkokahvit kryptan oven läheisyydessä, ei ole tarvittu lupaa (ei ollut myöskään alkusyksyn Aleksanteri-päivään). Järjestetäänkö jo tänä vuonna vai ensi vuonna? Kysytään kantaa Pyynikin aluefoorumissa torstaina. Jos saadaan vihreää valoa ja vapaaehtoisia, pidetään tänä vuonna.

4. Adventtialttarin hartaudet

* Sari Papunen kokoaa adventin Tuomasmessun. Adventtialttari rakennetaan maanantaina 23.11. Aleksanterin kirkon pääoven luo. Adventtialttarin luona voisi päästä puhelimella kuuntelemaan Tuomaiden jouluhartauden videolla. Jokaiselle adventille tehtäisiin oma videonsa. Joka viikolle tulee ainakin Instagram-kuvahaaste. Hartauden pitäisi sopia koko perheelle. Video voisi olla myös Aleksanterin kirkon YouTube-kanavalla. Alttarilla voisi olla QR-koodi ja osoite selväkielisenä. Sari ja Catarina Ståhle-Nieminen päivittävät alttarin joka sunnuntai. Kuka voisi tehdä perheille sopivia tuomashartauksia? Videon pitäisi olla tekstitetty. Laurin tämänpäiväistä hartautta voisi käyttää. Videossa voi olla myös vain ihan taustakuva tai taustakuvia äänen lisäksi. Lauri voi olla kokousviikon jälkeisenä maanantaina paikalla nauhoitusta varten.

5. Menneet ja tulevat messut

* Hannu kertoi komeronhoitajilta tulleesta palautteesta (viime messun komeronhoitajien nimiä ei mainittu Tuomasjatkojen muistiossa – nimiä ei mainittu myöskään jatkoilla). Anne kertoi messujen striimauksesta tulleesta palautteesta (linkki on kuulemma vaikeasti löydettävissä Tuomasmessun sivuilta – se on keskellä Tuomasmessun etusivua).
* Aarne Plukka totesi, että Tuomasmessu on koettu hieman aneemiseksi, kun rukousalttareilla ei voi kiertää. Anne Karhola koki samoin kun musiikkiryhmä on supistettu. Anne Vehmas kommentoi viime messun musiikista, joka on virsikirjan uuden lisävihkon virsiä, joita kaikkia ei tunneta, eikä ollut nuotteja. Nuotit voisivat olla korkeintaan screenillä, jossa siinäkin vaakakuva hankaloittaa asiaa. Viime messu oli poikkeus, koska kaikki laulut olivat uusia virsiä. Laulut voisi myös julkaista etukäteen, kuten on joskus tehty. Facebookissa ne ovat lisänneet messun tykkäyksiä. Sari voi lähettää adventtimessun laulujen listan Anne K:lle ja Kaija Jä:lle. Pekka Simojoki myös esittää omia laulujaan adventtimessussa saarnan lisäksi.
* Pekalle maksetaan messusta korvaus. Mikko ehdotti, että vastuuryhmä tekee ensi vuotta varten hinnaston, että mistä ja mille tekijöille maksetaan. Myös striimauksen tekijät näkevät paljon vaivaa, josta voisi maksaa. Liturgille ja saarnaajalle ei makseta, paitsi vaikkapa Helsingistä tulevalle junaliput. Esim. Pirkanmaan Pipliaseuran vieraat voivat laskuttaa Pipliaseuraa matkakustannuksista ja luentopalkkioista tai jättää maksamisen kokonaan Pipliaseuran hoidettavaksi. Timo ehdotti, että otettaisiin yhteyttä Helsingin Tuomasmessuun miten siellä on palkkiot vieraille ym. hoidettu. Sari ilmoittaa Pekka Simojoelle sovitusta korvauksesta, että hän voi laskuttaa musiikkiosuudesta 300 €.
* Liisa Puronen kysyi, maksetaanko Simojoelle teostokorvauksia. Todettiin, että messumusiikista ei tarvitse maksaa teostokorvauksia.
* Tulevista messuista tehtiin jo aiemmin päätös, että keväällä pidetään vain yksi messu per sunnuntai. Muutetaan päätöstä jos on tarpeen.
* Menneelle kesälle oli sovittu Sanan suvipäivien juhlamessu, joka sekin peruuntui koronan takia. KRS:n suunnalta on kysytty, voitaisiinko järjestää tulevana kesänä 20.6. Tuomasmessu klo 10 messuna. Meiltä tulisi kokoaja, liturgina olisi Tiina tai Mikko, saarnaaja tulisi KRS:ltä. Juhannusaatto on jo seuraavalla viikolla 25.6., pidetäänkö vielä erillinen juhannusmessu? Tiina kysyy esimieheltään, kuka olisi yhteyshenkilö KRS:n puolella. Esim. Tapahtumien yön messusta voitaisiin tehdä päätös ensi kokouksessa kuinka sitä uskalletaan valmistella.
* Kaija Jääskeläinen totesi, että kevään messuja esittelevä lipare olisi hyvä tehdä niin, että se olisi jaossa jo uudenvuoden messussa. Ei mainita vielä kesän tapahtumia. Vain yksi messu per sunnuntai, kellonaikaa ei tarvitse mainita.
* Tältä vuodelta siirtyy ensi vuodelle partiolaisten messu Jari Juholan johdolla ja lattarimessu Kari Salosen johdolla. Aarne tarkistaa onko su 31.10. messu Viestiveljien kanssa.

6. Kolehdit

* Anne V. on laittanut vastuuryhmän Teamsiin palautteen, että kolehdinkerääjän on hieman ikävä seisoa korin kanssa ovella. Kori voisi olla oven luona olevan pömpelin päällä ja kolehdinkantaja voisi vain olla osoittamassa mihin kolehti kerätään. Annen mukaan aika vähän on kolehtia annettu. Hänen mielestään yhdellä ovella ei tarvittaisi kahta henkilöä. Aika paljon tekijöitä jää siivoamaan kirkkotilaa messun jälkeen. Tuomiokirkkoseurakunnan ohjeistus on, että kolehti kerätään ovilla. Käytetään sellaisia koreja, joissa on sopivasti reunaa.
* Kaija Jä lähetti ennen kokousta ehdotuksen ensi vuoden kolehtikohteista. Thaimaan luterilaisen seminaarin stipendiaatti Chanakan Akkhara on valmistunut. Pohdittiin pitääkö vakiokohteet miettiä uudestaan. Dessie on ollut pitkään, ehkä viisi vuotta. Naisten Pankki on ollut lyhyemmän aikaa. Katriina Hallikainen oli aiemmin kolehtiyhteyshenkilö, Tiina tulee tilalle ja Kaija Jä on edelleenkin mukana. Kolehtien eteenpäinmenosta ei ole saatu oikein kunnollisia raportteja. MobilePay-maksuja on tullut aika pieni summa.
* Ensi vuoden toimintasuunnitelmassa on mainittu kolme kohdetta Lähetysseuran kautta.
* Jätettiin kolehtilista hautumaan seuraavaan kokoukseen.

7. Vuoden 2021 musiikkivastuut

* Timo on hakenut opiskelemaan musiikin YAMK-tutkintoa, mikä on periaatteessa täysipäiväistä opiskelua. Timo tekee ne töiden ohella, minkä vuoksi hänen täytyy jättää tuomasmessutoiminta tauolle melkein koko vuodeksi. Juhannusmessun Timo voi hoitaa ja juhlamessun, jos Petri Laaksonen tulee sinne. Lasse Heikkilä on luvannut ottaa vs. musiikkivastaavan tehtävän ensi vuodeksi, paitsi juhannuksen, jolloin hän on varattu. Lasse on freelancer ja hänelle voisi maksaa enemmän kuin Timolle, jolla on päivätyö. Tuomaskuoro, tuomasyhtye ja Elina jatkaisivat Lassen kanssa.
* Timo on hoitanut myös käsiohjelmien teon ja screenin diat. Kaija Jä on kiinnostunut PowerPointien tekemisestä. Jos saadaan screenit toimimaan, käsiohjelmaa ei välttämättä enää tarvita.
* Painoon lähtee aina PDF-tiedosto. Ei tarvitse olla pohjana Word-tiedosto, voi tehdä jollain muullakin, esim. taitto-ohjelmalla. Anne V. ilmoitti halukkuutensa osallistua ainakin jossain määrin käsiohjelmien tekoon. Kokoaja tekee käsiohjelman ja Anne V. on apuna.
* Lassen palkkio voidaan päättää ensi kokouksessa. Palkkio on messukohtainen.

8. Vastuuhenkilöt

* Täytyisi päivittää listat Tuomasmessun nettisivuille. Pitää selvittää ajantasaiset tiedot tekijöistä. Myös maallikkoehtoollisavustajat pitäisi olla listattuna. Kirkkosaliemännät ovat viime aikoina uusiutuneet ja komeronhoitajista on ainakin joku jäämässä pois. Isännillä, emännillä, komeronhoitajilla ja pyhäkoulunopettajilla on omat vastuuhenkilönsä.

9. Viestintä

* Siirretään seuraavaan kokoukseen, koska Anne K. joutui poistumaan seuraavaan kokoukseen.

10. Toimintaohje

* Vastuuryhmän vetäytymispäivässä ensi vuoden puolella ennen helmikuun Tuomaspäivää voisi keskittyä toimintaohjeeseen ja työstää sitä pienemmissä ryhmissä. Tiimejä voi miettiä mitä pitäisi olla. Jokaisesta vastuualueesta olisi hyvä olla mukana joku vastuuryhmässä. Toimintaohje on oltava valmiina toukokuussa kun on Tuomasväen kokous. Kannattaa miettiä ennen vetäytymispäivää, minkälaisia ja minkänimisiä tiimejä pitäisi olla olemassa.

11. Muut asiat

* Vastuuryhmän seuraava kokous pidetään 16.12. Seurakuntien talolla Suurella sydämellä -klubissa, Kaija Je on luvannut hoitaa sekä tarjoilun että alkuhartauden.
* Aarne kysyi miksi esim. Tuomasmessun (ja Kaija Avoimen kirkon) kylttejä pidetään vain kirkon ovilla, miksei voisi olla kulkuteiden luona. Samaten Seurakuntien talon edessä ei mainita mitään tapahtumia. Keskusteltiin lyhyesti aiheesta.

Päätettiin kokous klo 19.50 yhteiseen Herran siunaukseen.